מילאנו – סן רמו

**מילאנו – סן רמו** הוא מרוץ אופניים חד-יומי אשר פותח את עונת המרוצים הקלאסיים באירופה ועל כן נקרא גם "לה פרימוורה" (האביב). המרוץ, המתקיים בריביירה האיטלקית, לאורך החוף הצפוני של הים הליגורי, נחשב למרוץ החד-יומי הארוך ביותר. הוא נמנה עם חמשת המרוצים הקלאסיים החשובים ביותר, הנקראים גם "חמשת המונומנטים".

## ההיסטוריה של המרוץ
יצירתו של המרוץ החלה בשנת 1906 עת חברו יומון הספורט האיטלקי הגאזטה דלו ספורט וגורמים אשר חפצו לפרסם את הריביירה האיטלקית, ובעקבות הצלחת הטור דה פראנס בצרפת, החליטו ליצור מרוץ אופניים באיטליה. המרוץ הראשון יצא לדרך בשנת 1907 בהשתתפות 36 רוכבים אשר זינקו ממילאנו והמנצח אשר הגיע ראשון לסן רמו היה הרוכב הצרפתי לוסיין פטי-ברטון. מייסד ומארגן המרוץ היה אאוגניו קוסטמניה. המרוץ אשר מוזנק מדי שנה, בשבת השלישית של חודש מרץ, התקיים כבר 117 פעמים. השנים היחידות בהן לא התקיים המרוץ (בשל מלחמה) הן: 1916, 1944 ו-1945. הרוכבים האיטלקיים, להם נחשב ניצחון במרוץ זה כשיא בקריירה שלהם, זכו ב-51 פעמים מתוך ה-116.
* ב-1910 נערך המרוץ בתנאי מזג אוויר קיצוניים של סופת שלגים. מתוך 63 רוכבים שזינקו למרוץ סיימו שבעה רוכבים בלבד. המנצח, אז'ן כריסטוף, אושפז מיד בסיום המרוץ ושהה במרפאה פרטית במשך כחודש לאחר המרוץ.
* ב-1928 קוסטנטה ג'יררדניו מנצח בפעם השישית במרוץ ומשלים השג של 11 פעמים על פודיום המנצחים ב-12 השנים שמ-1917.
* ב-1946 נערך המרוץ שוב לאחר שב-1944 וב-1945 המרוץ בוטל עקב מלחמת העולם השנייה. המועמד המוביל לפני המרוץ היה ג'ינו ברטלי. פאוסטו קופי יצא לבריחה כבר אחרי 50 קילומטרים, פעולה שנחשבה כחסרת סיכוי. למרות זאת, הצליח קופי לשמור על יתרונו ואף להגדילו וניצח במרוץ 14 דקות לפני המקום השני. מרוץ זה היה פתיחתה של היריבות הגדולה בין קופי לברטלי אשר פילגה את אוהדי הספורט באיטליה לשני מחנות.
* ב-1954 שודר המרוץ בפעם הראשונה בטלוויזיה. ניצח הבלגי ריק ון סטנברגן לאחר שניצח במיאוץ הסיום רוכבים מנוסים דוגמת קופי, ברטלי ובובה.
* ב-2024 ניצח הבלגי יספר פיליפסן בשיא מהירות חדש – 46.113 קמ"ש ושבר את השיא שנקבע ב-1990 על ידי האיטלקי ג'אני בוניו, 45.806 קמ"ש.

## מסלול המרוץ
מרוץ מילאנו–סן רמו נחשב כמרוץ מישורי בדרך כלל. במרוץ, אשר נמשך כיום בין 280 ק"מ עד 300 ק"מ (קיימים שינויים קלים במסלול מדי שנה), קיימות מספר עליות מפורסמות. העלייה הגדולה ביותר היא מעבר הטורקינו, הנמצא באמצע הדרך (בק"מ ה-143). מעבר זה נחשב ברוב שנות המרוץ כמכשול העיקרי, אבל ברבות השנים, הצליחו רוכבים רבים לצמצם בהמשך המרוץ את הפערים שנוצרו על הטורקינו. על מנת ליצור מכשולים נוספים לרוכבים נוספו לקראת סיום תווי המרוץ חמש גבעות אשר מכונות ה"קאפי". שתי הגבעות הבולטות ביותר בחשיבותן להתפתחות המרוץ הן הגבעה עליה נמצאת עיירת החוף צ'יפרסה, אשר נמצאת כ-22 ק"מ לסיום, ואשר נוספה למרוץ ב-1982 וגבעת הפוג'ו די סן-רמו, אשר נמצאת כ-6 ק"מ לסיום, ואשר נוספה גם היא (בשנת 1960), כדי ליצור עניין במרוץ לקראת סיומו. שתי הגבעות האחרונות משמשות תמיד להתקפות של רוכבים אשר מנסים לברוח מדבוקת הרוכבים ולהימנע ממאוץ המוני בסיום. למרות ניסיונות בריחה אלו, חלק מהמרוצים מסתיימים במאוצים המוניים.

## רוכבים אשר צברו מספר ניצחונות גדול במרוץ
* אדי מרקס – שבעה ניצחונות
* קוסטנטה ג'יררדניו – שישה ניצחונות
* ג'ינו ברטלי – ארבעה ניצחונות
* אריק צאבל – ארבעה ניצחונות
* פאוסטו קופי – שלושה ניצחונות
* רוז'ה דה ולאמינק – שלושה ניצחונות
* אוסקר פריירה – שלושה ניצחונות

## רשימת המנצחים בשנים האחרונות
*1998 –  אריק צאבל
*1999 –  אנדרי צ'מיל
*2000 –  אריק צאבל
*2001 –  אריק צאבל
*2002 –  מריו צ'יפוליני
*2003 –  פאולו בטיני
*2004 –  אוסקר פריירה
*2005 –  אלסנדרו פטאקי
*2006 –  פיליפו פוצאטו
*2007 –  אוסקר פריירה
*2008 –  פביאן קנצ'לרה
*2009 –  מרק קוונדיש
*2010 –  אוסקר פריירה
*2011 –  מת'יו גוס
*2012 –  סיימון גרנס
*2013 –  ג'רלד צ'יולק
*2014 –  אלכסנדר קריסטוף
*2015 –  ג'ון דגנקולב
*2016 –  ארנו דמאר
*2017 –  מיכל קוויאטקובסקי
*2018 –  וינצ'נצו ניבאלי
*2019 –  ז'וליאן אלאפיליפ
*2020 –  ווט ואן ארט
*2021 –  יספר סטויבן
*2022 –  מאטיי מוחוריץ'
*2023 –  מתייה ואן דר פול
*2024 –  יספר פיליפסן
*2025 -  מתייה ואן דר פול
*2026 –  טאדיי פוגאצ'אר

## מרוץ הנשים
בין השנים 1999 ל-2005 נערכו שבע מהדורות של מרוץ "פרימוורה רוזה" לנשים. המרוץ אורגן באותו יום והסתיים בסן רמו זמן קצר לפני מרוץ הגברים, אך היה למרחק קצר יותר. הזינוק לא היה במילאנו, אלא בווארצה  שבנפת סאבונה. המרוץ היה חלק מסבב גביע העולם בכביש לנשים של UCI. מהדורת 2006 תוכננה בתחילה אך בוטלה לפני האירוע. המנצחת הראשונה במרוץ (1999) הייתה שרה פלוני . הרוכבת הרוסיה (ממוצא אוזבקי), זולפיה זבירובה , הייתה הרוכבת היחידה שניצחה פעמיים במרוץ.

בשנת 2023, הודיעה קבוצת RCS Sport (מארגני מרוץ הגברים ומרוץ הג'ירו ד'איטליה), כי מהדורת נשים של המרוץ תתקיים החל משנת 2024. בפועל, מרוץ "מילאנו-סן רמו דונה" התקיים רק החל משנת 2025 ונכלל בסבב העולמי לנשים של ה-UCI. המרוץ הוא למרחק קצר יותר (כ-156 ק"מ) באותו יום כמו מרוץ הגברים. הוא מוזנק בג'נובה ומסתיים בסן רמו כשלוש שעות לפניו. במהדורת 2025 ניצחה ההולנדית לורנה ויבס  וב-2026 ניצחה הבלגית לוטה קופקי .

## קישורים חיצוניים

* 
* היסטוריה של המרוץ

## הערות שוליים

קטגוריה:איטליה: מרוצי אופניים
קטגוריה:סן רמו
קטגוריה:מילאנו: תחרויות ספורט
קטגוריה:מרוצי וורלד טור